Verhoging vir huishulpeArgieffoto Die departement van arbeid het Maandag ŉ verhoging vir huishulpe aangekondig wat van Desember in werking tree. “Minister Mildred Oliphant het aangekondig dat lone vir werkers in die huishulpbedryf vanaf 1 Desember 2015 aangepas sal word,” het Mokgadi Pela, waarnemende woordvoerder van die departement, gesê. Enige werknemer wat meer as 27 uur in Gebied A werk, mag nie minder as R11,44 per uur verdien nie, en werknemers wat minder as 27 uur in Gebied A werk, mag nie minder as R13.39 per uur verdien nie. Enige werknemer wat meer as 27 uur in Gebied B werk, mag nie minder as R10,23 per uur verdien nie, en werknemers wat minder as 27 uur in Gebied B werk, mag nie minder as R12,07 per uur verdien nie. Gebied A is enige woonbuurt binne die volgende munisipaliteite: Bergrivier, Breederivier, Buffalo City, Kaap Agulhas, Cederberg, Stad Kaapstad, Stad Johannesburg, Stad Tshwane, Drakenstein, Ekurhuleni Metro, Emalahleni, Emfuleni, Ethekwini Metro, Gamagara, George, Hibiscuskus, Karoo Hoogland, Kgatelopele, Khara Hais, Knysna, Kungwini, Kouga, Langeberg, Lesedi, Makana, Mangaung Metro, Matzikama, Metsimaholo, Middelburg, Midvaal, Mngeni, Mogale City, Mosselbaai, Msunduzi, Mtubatuba, Nama Khoi, Nelson Mandela, Nokeng tsa Taemane, Oudtshoorn, Overstrand, Plettenbergbaai, Potchefstroom (Tlokwe), Randfontein, Richtersveld , Saldanhabaai, Sol Plaatjie, Stellenbosch, Swartland, Swellendam, Theewaterskloof, Umdoni, uMhlathuze en Witzenberg. Gebied B is alle gebiede wat nie onder Gebied A genoem is nie. Bedryfsbepaling dek werknemers wat in ŉ kwesbare bedryf werk en minimum werksure, minimum lone, die aantal verlofdae en afdankingsreëls word vasgestel.